text: Una nova edició de l'Startup Day —la jornada organitzada per ESADE Alumni i Banc Sabadell per a emprenedors, inversors, estudiants i tot l'ecosistema emprenedor— va tenir lloc el passat 3 d'abril. A l'esdeveniment, es va fer entrega del Premi a la Millor Startup de l'Any d'ESADE Alumni i BStartup de Banc Sabadell a Exoticca.
  Xavier Sanchez (Lic&MBA 97 / AMP 08), director d'ESADE Alumni, va inaugurar la jornada agraint la participació dels patrocinadors –Banc Sabadell, Grant Thornton, Cuatrecasas i Roca Junyent– i dels ponents convidats. «Vull destacar les més de 500 sol·licituds analitzades anualment per ESADE BAN, una xarxa formada per 250 inversors que va tancar el curs 2017-2018 amb inversions per valor de 4.902.016 euros repartits entre 25 projectes d'empreses emergents. Això suposa un augment de prop del 5% respecte al curs anterior». I va destacar la incorporació del nou servei Corporate, que posa en contacte empreses que volen innovar via startups amb l'ecosistema emprenedor. «Seguint la tasca pedagògica i d'aportar valor a les empreses, ajudem a identificar aquestes sinergies i a aconseguir acords beneficiosos per a tothom», va explicar durant el seu discurs de benvinguda.
  El dia va començar amb la celebració de Matins ESADE, que després de la visita de convidats com Genís Roca, Bernardo Hernández o Dídac Lee, va comptar amb la presència de Laura Urquizu, CEO de Red Points. Laura Urquizu es va unir a Red Points el 2014, després d'una llarga experiència en l'alta direcció, i va agafar les regnes d'una empresa dedicada a la protecció de marca, els drets d'autor i la prevenció de distribució de continguts il·legals online, que va obtenir finançament d'ESADE BAN aquell mateix any i va rebre el premi a la millor startup del 2016. «Ara l'ecosistema emprenedor està més preparat, els projectes ofereixen més viabilitat i millors resultats, s'ha millorat la valoració i hi ha molt finançament local i internacional disponible per a startups espanyoles», va comentar. En l'actualitat, la seu a Barcelona de Red Points, amb 170 persones, presta servei a 600 clients de tot el món. «Tenim una delegació a Nova York, amb un equip de 25 persones, i en breu obrirem una oficina a la Xina per a temes operacionals», va explicar Urquizu, que va aconsellar a les startups «estudiar molt bé quin venture capital inverteix en quina fase d'un projecte, perquè són inversions molt especialitzades, i analitzar bé qui fa les propostes, perquè l'inversor és un soci, i un mal soci és un perill per a la companyia». Va reconèixer que mai ha tingut problemes ni avantatges per ser dona i que tenia molt clars els objectius: «Veig Red Points clarament com l'empresa número u en protecció de la pirateria per a altres companyies a escala global. I ho volem fer en 3 anys». La companyia ha aixecat recentment una ronda de finançament de quasi 34 milions d'euros, cosa que en total eleva a 57 milions d'euros els diners captats fins a la data.
  El Premi ESADE Alumni i BStartup de Banc Sabadell a la Millor Startup de l'Any (un reconeixement que han obtingut empreses com Wallapop, Wuaki.tv, Red Points, Kantox, Signaturit o Glovo) va ser entregat per Xavier Sanchez i Carlos Ventura (Lic&MBA 92), director general de Banc Sabadell, a Pere Vallès, CEO d'Exoticca, i a Jesús Rodríguez, fundador de l'empresa.
  Tal com va comentar Carlos Ventura: «En una dècada, ESADE BAN ha premiat empreses molt conegudes actualment i que tenen quatre coses en comú: es basen en una bona idea, compten amb gran talent i un equip fantàstic, evolucionen amb el temps i tenen un avantatge competitiu clar. Exoticca ofereix viatges de molta qualitat a un preu molt competitiu, són conseqüents amb un procés optimitzat i una experiència al client diferencial, de manera que és una de les grans empreses del present».
  Pere Vallès, que es va incorporar al projecte fa un any, va explicar que s'havia sentit impressionat per tot el que havia aconseguit l'startup amb molt pocs recursos: «Al sector dels paquets turístics tot està per fer, nosaltres desintermediem el procés, cosa que suposa un descompte del 30% en el preu final al client i un marge més ampli de benefici per a nosaltres. Aquest premi suposa un reconeixement al nostre creixement i estratègia d'expansió internacional». El seu model ja funciona amb èxit a Espanya, el Regne Unit, França, Alemanya, els Estats Units i el Canadà, i la companyia té l'ull posat a Australia, Latam i la Xina.
  La irrupció de la intel·ligència artificial (IA)
  L'esdeveniment va comptar amb un primer panell d'experts que van analitzar diferents casos de creixement empresarial gràcies a la intel·ligència artificial, amb la participació d'Adrià Quintana, cofundador i CEO de Factic; Javier de Oca, cofundador i CEO de Iomed; i Nacho Lafuente, fundador i CEO de Datumize.
  Regina Llopis, presidenta de Group AIA i cofundadora de WA4STEAM Women Angels 4 Science, va explicar que actualment la IA es troba en una fase de desenvolupament feble, focalitzada en la resolució de problemes concrets. Per exemple, Factic automatitza la presa de decisions en pimes del sector alimentari barrejant dades de les empreses amb dades externes que permeten fer una predicció de vendes i compres, entre altres coses: «Les tècniques d'aprenentatge automàtic permeten al sistema aprendre de l'experiència diària, millorant constantment la presa de decisions. Els mateixos algoritmes de IA prenen decisions, prediccions i recomanacions i s'integren amb altres solucions intel·ligents», va explicar Adrià Quintana. Iomed ajuda hospitals i investigadors a col·laborar per millorar els resultats de la investigació: «Al sector hospitalari tenim molta informació, però poques dades consumibles, de manera que hem creat algoritmes de IA que transformen els textos mèdics en dades que ens permeten crear bases accionables per a estudis o selecció de pacients», va comentar Javier de Oca. Per la seva part, Datumize desenvolupa una tecnologia per capturar dades ocultes que permeten millorar el rendiment del negoci. L'automatització de processos, l'augment de les capacitats humanes, optimitzar recursos i expandir informació són alguns dels casos de penetració de la IA, per a la qual cosa és necessari preparar les noves generacions, articular els beneficis d'aquestes aplicacions enfront dels temors que desperten en la societat, crear una ètica i promoure regulacions específiques.
  Un segon panell va analitzar la importància de l'equip emprenedor, amb Marc Elena, fundador i CEO d'Adsmurai; María Santos, CHRO de Marfeel, i María Martín, cofundadora de Tiendeo. Yolanda Pérez, directora de BStartup a Banc Sabadell i moderadora del debat, va preguntar als ponents quins eren els reptes per atraure, retenir i gestionar el talent en una startup, organització que es caracteritza per la seva naturalesa canviant i amb una estratègia de recursos humans flexible i dinàmica. Prestar atenció no només al procés de selecció, sinó també a la formació, la valoració i la retribució dels empleats són aspectes que els emprenedors van destacar especialment. Per a María Martín, la prioritat és duplicar la plantilla en dos anys, però l'startup reconeix tenir problemes per trobar els perfils adequats a Barcelona: «Mantenir una cultura fresh amb un equip de 150 persones és tot un repte, de la mateixa manera que aconseguir que la informació arribi per igual i mantenir l'equip alineat amb els valors i objectius de l'empresa requereix un lideratge empresarial fort», va comentar Marc Elena. Per a María Santos, la clau es troba a «entusiasmar l'equip amb un projecte il·lusionant i saber gestionar les generacions millennials».
  Futur quàntic
  La jornada va voler acabar amb una idea disruptiva, motiu pel qual la ponència de clausura, «Preparats per a un futur quàntic?», va ser protagonitzada per José Ignacio Latorre, catedràtic de Física Teòrica de la Universitat de Barcelona i director del Centre de Ciències de Benasc Pedro Pascual. Latorre, un dels físics espanyols més reconeguts en el camp de la física quàntica, amb aportacions crucials a la teoria de camps i a l'entrellaçament quàntic, lidera el grup Quantic per construir un ordinador quàntic al Barcelona Supercomputing Center, i participa activament en la difusió de la mecànica quàntica tant al món empresarial com al de les humanitats.
  Gràcies al desenvolupament tecnològic, hem après a conviure amb màquines que ens superen en força física i en poder de càlcul. Ara entrem en una altra realitat, perquè l'aparició de la intel·ligència artificial avançada posa en qüestió la superioritat intel·lectual dels humans. Latorre va proposar una reflexió sobre la necessitat de dotar d'una ètica a les màquines intel·ligents: «Com que ens superaran i prendran decisions per nosaltres, la nostra responsabilitat és deixar-los un bon llegat», va comentar.
  Des de principis del segle XX, han anat evolucionant les aplicacions pràctiques de la física quàntica, com el làser, la ressonància magnètica nuclear, els transistors dels xips d'ordinadors, els rellotges atòmics…, però és ara que s'han produït els avenços més significatius que han permès controlar la matèria fins al punt dels àtoms individualitzats, base dels ordinadors quàntics i de la criptografia quàntica. «Controlar la matèria ens permet una potència exponencial. A més, la teoria de mecànica quàntica no parla de realitat, sinó de la informació de la realitat. El principi de superposició és el que ens permetrà fer càlculs de manera salvatge, perquè la informació del sistema és compatible amb dues maneres de construir-lo», va explicar Latorre. I va afegir que un ordinador quàntic pot desbaratar la criptografia que utilitzem en correus electrònics, xarxes socials, transaccions bancàries… D'aquí ve l'esforç de països com la Xina o els Estats Units per aconseguir l'ordinador quàntic. «La bomba del segle XXI és trencar les comunicacions secretes de la Terra», va avançar José Ignacio Latorre.
  La jornada va finalitzar amb el tradicional esmorzar de networking.
  Xavier Castillo (Lic&MBA 95), CEO de Flyshionista
  «Per segon any he participat en l'Startup Day organitzat per ESADE Alumni. Com a CEO i fundador de l'startup Flyshionista, considero una oportunitat ser present en aquest esdeveniment per molts motius que es podrien resumir en dos: aprendre i fer networking. Crec que per als emprenedors que hi anem darrere és molt motivant la capacitat de creació i de creixement empresarial dels convidats. L'Startup Day ens permet escoltar i aprendre de les experiències i consells d'altres emprenedors que ja estan triomfant amb les seves startups, amb detalls de com afronten els reptes del dia a dia per aconseguir els seus èxits.
  A més, com a hores d'ara tenim oberta la segona ronda de finançament de 200.000 euros per seguir amb el creixement de Flyshionista, era important aprofitar les possibilitats de networking que facilita ESADE Alumni durant el dinar final. Puc dir que es van complir les expectatives, tant pel nivell dels ponents durant els panells de tota la jornada com per la quantitat de contactes d'interès obtinguts durant el networking posterior».
  Jordi Poll (MBA 87), Senior Business Advisor d'Afintia
  «L'Startup Day ja és una data destacada al calendari de l'ecosistema emprenedor a Barcelona, de la mateixa manera que ESADE Alumni, de la mà d'ESADE BAN, està jugant un paper força reconegut i actiu en aquest segment, en un dels més importants hubs europeus de startups, com és la nostra Ciutat Comtal. Compartir les nostres experiències i aprendre dels millors a l'hora de liderar i gestionar les startups és una necessitat. Per això, ser present a l'Startup Day és una obligació per a qualsevol dels agents de l'ecosistema emprenedor de Barcelona amb relacions amb ESADE Alumni, com és el nostre cas des d'Afintia. Assistim a l'Startup Day amb l'ànim de crear les relacions necessàries per optimitzar la recerca de les millors oportunitats per als nostres inversors, i aportem en la seva gestió posterior, des dels òrgans d'administració, el màxim valor afegit».